alexandrainst/scandi-wiki huggingface dataset:
Varteig prestegjeld

Varteig prestegjeld var et prestegjeld tilhørende Søndre Borgesyssel prosti i Borg bispedømme i Den norske kirke. Det omfattet tidligere Varteig kommune i Østfold fylke, og hovedkirken var Varteig kirke.

Historikk

Varteiga  sókn (norrønt) har sin opprinnelse fra kristningen av landet. Varteig kirke, Varteiga kirkja, antas i den første tid å ha vært meget liten og uanselig, ettersom den ikke er omtalt i sagaene fra det 12. og 13. århundre.

Kirken er omtalt i Biskop Eysteins jordebok fra 1397 som Varteiga kirkja, og oppført i Skattematrikkelen 1647 som Wartey annex under Tunne sougen i Thuene, Aabøyde och Hualløers fougderie.

Etter reformasjonen var Varteig anneks til Sarpsborg og så til Fredrikstad etter at Sarpsborg brant i 1567 under Den nordiske syvårskrig. Etter ønske fra menigheten ble kirken lagt under Tune 1686. En stavkirke ble avløst av en tømmerkirke i 1703, mens dagens kirke er fra 1859.

Nyere tid 

1. januar 1861, som følge av kgl. res. 11.07.1860, ble Varteig skilt ut fra Tune som eget herred og prestegjeld.

Fra 2004 ble prestegjeldet som administrativ enhet faset ut av Den norske kirke, og fra 2012 gikk det også ut av lovverket.

Varteig prestegjeld og dets sogn er nå en del av Sarpsborg kirkelige fellesråd underlagt Søndre Borgesyssel prosti.

Kirkesogn
Prestegjeldet hadde ved sin avvikling følgende sogn:
 Varteig

Referanser

Prestegjeld i Borg bispedømme
Sarpsborgs historie
Marite Rygg

Marite Rygg (født 1958) er en norsk lege som er professor på Fakultet for medisin og helsevitenskap ved NTNU og overlege i pediatri ved Barne- og ungdomsklinikken ved St. Olavs hospital. 

Rygg leder forskningsgruppen Barnerevmatologi og smerte (CRY) ved Institutt for klinisk og molekylær medisin, NTNU. Forskningsgruppen forsker på barneleddgikt (juvenil idiopatisk artritt - JIA). Forskning gjøres også på smerte og påvirkning av smerteopplevelse med revmatisk sykdom eller annen tilstand, hos ungdom og voksne. Målet er å få mer kunnskap om barneleddgikt og følger av sykdommen i et langtidsperspektiv. Kunnskapen vil kunne brukes til bedre og mer individuelt tilpasset behandling og oppfølging av barn og ungdom med revmatisk sykdom.

Publikasjoner

Referanser 

Professorer ved NTNU
Norske medisinprofessorer
Norske leger
Fødselsdato ikke oppgitt
Fontidessus

se systematisk inndeling

Fontidessus er en slekt av biller som tilhører familiegruppen vannkalver.

Utseende 
Ganske små (1,1-1,7 millimeter), ovale vannkalver, brunlige med gulaktige tegninger.

Levevis 
Artene lever i hygropetriske miljøer, der tynne filmer av vann renner over steiner.

Utbredelse 
Slekten er utbredt i den neotropiske økosonen (nordlige Sør-Amerika, for det meste Venezuela, Guyana og Surinam).

Systematisk inndeling 

 Ordenen biller, Coleoptera
 Underordenen Adephaga
 Overfamilien Caraboidea
 Familien vannkalver, Dytiscidae Leach, 1815
 Underfamilien småvannkalver,  Hydroporinae Aubé, 1836
 Stammen Bidessini Sharp, 1882
 Slekten  Fontidessus K.B. Miller & Spangler, 2008
 Fontidessus aquarupe K.B. Miller & Montano, 2014
 Fontidessus bettae K.B. Miller & Montano, 2014
 Fontidessus christineae K.B. Miller & Montano, 2014
 Fontidessus microphthalmus K.B. Miller & Montano, 2014
 Fontidessus ornatus K.B. Miller, 2008
 Fontidessus toboganensis K.B. Miller & Spangler, 2008
 Fontidessus wheeleri K.B. Miller, 2008

Referanser

Eksterne lenker 
 Fontidessus på GBIF 
 

Vannkalver
Biller formelt beskrevet i 2008
Hilde Grimstad

Hilde Grimstad (født 14. januar 1962) er en norsk lege som er professor i allmennmedisin og atferdsmedisin  ved Institutt for samfunnsmedisin på Fakultet for medisin og helsevitenskap, NTNU. Grimstad er leder for PLUS (Støtte for pedagogikk, læring og undervisning) ved Fakultet for medisin og helsevitenskap.

Grimstad er født og oppvokst på Lillehammer og er utdannet cand.med. (1987) ved Universitetet i Trondheim. Fra 1998 har hun vært ansatt ved NTNU tilknyttet Lege-Pasientkurset, først som universitetslektor, fra 2000 som førsteamanuensis og fra 2016 som professor. I 2000 disputerte hun innen kvinnehelse ved NTNU. I årene 2005-2009 var hun instituttleder ved Institutt for samfunnsmedisin. I perioden 2009-2017 var hun prodekan ved Det medisinske fakultet, (Fakultetet for medisin og helsevitenskap fra 2017). I 2018-2019 ledet Grimstad et utvalg oppnevnt av Kunnskapsdepartementet (KD), «Grimstad-utvalget», som utredet om Norge skulle utdanne flere leger selv, om det burde opprettes flere studiesteder i Norge, og spesifikt om det skulle etableres et medisinstudium i Stavanger.

Hilde Grimstad er nestleder i styret ved Helse Nord-Trøndelag. Hun var medlem i styret ved St. Olavs hospital fra 2006 og nestleder i styret fra 2010 til 2016, og var medlem i styret i Rusforetaket i HMN i 2013. Fra 2021 er hun leder av fakultetsstyret ved Fakultet for samfunns- og utdanningsvitenskap ved NTNU, der hun har vært medlem siden 2013. Hun er styremedlem i Fondsstiftelsen ved St Olavs Hospital.

Grimstad har forskningsbakgrunn innen kvinnehelse, med fokus på overgrep mot kvinner og påvirkning av svangerskapet.  I tillegg har hun forsket på kommunikasjonsundervisning for medisinstudenter. Grimstad underviser i utvikling av utdanningsfaglig kompetanse. Grimstad har undervist både medisinstudenter og andre i kommunikasjon med pasienter, i andre kliniske ferdigheter og andre medisinske tema. I 2003 ble hun sammen med Jørgen Urnes tildelt DMFs undervisningspris for arbeidet med Lege-pasientkurset (LPK).

Referanser

Publikasjoner 

Fødsler i 1962
Professorer ved NTNU
Norske medisinprofessorer
Personer fra Lillehammer kommune
Emma Braut Brunes

Emma Braut Brunes (født 16. oktober 2003) er en norsk fotballspiller fra Bryne som spiller for Kolbotn.

Hun kom til Klepp fra Bryne FK i 2019. Hun debuterte i Toppserien 7. november 2020 mot Avaldsnes, og ble tatt opp som en del av a-stallen før 2021-sesongen. Hun spilte mer eller mindre fast for laget i sesongen som endte med nedrykk fra Toppserien.

I desember 2021 ble det kjent at hun hadde signert en toårskontrakt med Kolbotn. Kort tid etter at hun kom til klubben røk hun korsbåndet i februar 2022, og mistet dermed hele sesongen.

Emma Braut Brunes er søster til Jonatan Braut Brunes, søskenbarn til Erling Braut Haaland og Albert Braut Tjåland, samt niese av Alfie Haaland, alle fotballspillere tilknyttet slekten Braut.

Referanser

Eksterne lenker 
 

Norske fotballspillere
Fotballspillere for Bryne FK
Fotballspillere for Klepp IL
Personer fra Time kommune
Braut (slekt)
Asbjørn Ramnefjell

Asbjørn Ramnefjell (født 16. august 1950) er en norsk siviløkonom og journalist. Han ble nordisk mester i golf i 1974 (lag) og 1976 (individuelt), og var med på laget som tok bronse i EM i 1971. Han har også en NM-tittel i basketball med Bærum Basket.

Ramnefjell vant norgesmesterskapet i golf for juniorer i 1971 og seniorer i 2005, 2008, 2009 og 2011, 2012, 2014, 2015 og 2020. Han vant også det åpne norske mesterskapet, Oslo Cup, i 1977.

I 1995 debuterte han som sidekommentator i TV3s golfsendinger med Knut Th. Gleditch. Tidligere hadde han kommentert golfsendinger for NRK sammen med Kjell Kr. Rike. Ramnefjell har tidligere skrevet i medlemsbladet til Norges Golfforbund, Norsk Golf, og har drevet nettstedet golfsiden.com siden 1999.

Referanser

Eksterne lenker
 Golfsiden.com

Norske golfspillere
Norske journalister
Norske siviløkonomer
Lilly Kaden

Lilly Kaden (født 6. september 2001) er en tysk friidrettsutøver som representerer klubben LG Olympia Dortmund. Hun konkurrerer hovedsakelig i sprintløp. 

Hun ble U23-europamester på 100 meter i 2021, og hun ble tysk juniormester (U20) i 2020.

Idrettskarriere 
Kaden kom på tredjeplass på 100 meter under det tyske U18-mesterskapet i friidrett 2017. Under det tyske U20-mesterskapet innendørs i 2018 kom hun på sjetteplass på 60 meter, og hun kom på fjerdeplass på 100 meter under det tyske U20-mesterskapet i 2019. 

I 2020 kom hun på sjetteplass på 100 meter og åttendeplass på 200 meter under Tysk mesterskap i friidrett 2020, og hun vant 100 meter under det tyske U20-mesterskapet. Hun kom på fjerdeplass på 100 meter under ISTAF-stevnet utendørs. 

Hun satte personlig rekord på 60 meter under et stevne i Düsseldorf i januar 2021. Under Tysk mesterskap i friidrett 2021 kom hun på sjetteplass på 200 meter, men nådde ikke finalen på 100 meter. Hun kom på andreplass på 100 meter under det tyske U23-mesterskapet i friidrett, bak Sophia Junk. Under U23-EM i friidrett 2021 vant hun 100 meter, og hun fikk også gull på 4 x 100 meter stafett.

Referanser

Eksterne lenker 
 
  Lilly Kaden – Leichtathletik-Datenbank

Tyske lengdehoppere
Tyske sprintere
U23-europamestere i friidrett
Maja Åskag

Maja Åskag (født 18. desember 2002) er en svensk friidrettsutøver som representerer klubben Råby-Rekarne FIF. Hun konkurrerer hovedsakelig i tresteg. 

Hun ble U20-europamester på tresteg i 2021, og har to SM-gull i tresteg innendørs, fra 2019 og 2021.

Idrettskarriere

2018 
Åskag ble svensk U17-mester i tresteg innendørs i 2018. Hun vant tresteg i U17-klassen under Världsungdomsspelen, og hun kom på niendeplass under U18-EM i friidrett 2018. Hun vant lengdehopp og tresteg under det svenske U17-mesterskapet i friidrett utendørs, og hun fikk bronse i tresteg under Svensk mesterskap i friidrett 2018.

2019 
Hun vant tresteg under innendørs-SM 2019, og fikk med det sin første nasjonale tittel på seniornivå. Hun vant lengdehopp og tresteg under det svenske U18-mesterskapet i friidrett innendørs. Utendørs vant hun tresteg i U18-klassen under Världsungdomsspelen, og hun vant tresteg under Sommer-EYOF 2019 (European Youth Olympic Festival). Under det svenske U18-mesterskapet i friidrett utendørs vant hun tresteg og 200 meter, og hun fikk sølv i lengdehopp. Hun kom på andreplass i tresteg under Svensk mesterskap i friidrett 2019.

2020 
Under innendørs-SM 2020 fikk hun sølv i tresteg. Hun vant lengdehopp og tresteg under det svenske U20-mesterskapet innendørs, og kom på sjuendeplass på 60 meter. Hun fikk også sølv i tresteg under Svensk mesterskap i friidrett 2020. I august deltok hun i junior-SM i hoppøvelser (U20), og vant der lengdehopp og tresteg. Hun deltok i Finnkampen, og kom der på tredjeplass i tresteg.

2021 
Den 21. februar vant hun tresteg under det svenske mesterskapet i friidrett innendørs. Hun vant tresteg under U20-EM i friidrett 2021, med ny personlig rekord på 14,05 meter.

Referanser

Eksterne lenker 
 
  Maja Åskag – European Athletics

Svenske sprintere
Svenske lengdehoppere
Svenske tresteghoppere
Junioreuropamestere i friidrett
Svenske mestere i friidrett
Deltakere for Sverige under EM i friidrett 2022
Fjelltjæreblom

Fjelltjæreblom (Viscaria alpina) er en flerårig plante i nellikfamilien som er vanlig på fjellhyller, grusmark og tørre rabber på fjellet. Blomstene har  dypt kløyvde kronblad og er rosenrøde og velluktende. Den minner om engtjæreblom, men fjelltjæreblom har tynnere og ikke-klebrig stengel. Den vokser enkeltvis eller i små tuer. 

Den er funnet til 1000 meters høyde i Troms og opp til 1900 meter i Jotunheimen. Planten trives godt på steder med tungmetaller i jorden, gjerne steder med olivin eller serpentin i berget. Derfor brukes den som indikatorart på at det kan være malmforekomster av kobber, nikkel, sink eller sølv på stedet den vokser. Den finnes ofte på slagghauger, ved kisgruver og gruveinnganger. 

Carl von Linné navnga arten etter å funnet den ved en sølvgruve ved Kvikkjokk. Det vitenskaplige navnet Viscaria betyr «klistret», som sikter til tjæreblomslektas (men ikke fjelltjæreblommens) seige felter på stilken. Alpina betyr «hører til i fjellet». 

Fjelltjæreblom kan være Relikter fra siste istid. På Öland i Sverige vokser den i lavlandet, muligens som en følge av at har vokst i takt med sammentrekkningen av innlandsisen, og overlevd på øya siden.

Referanser

Eksterne lenker  
 Fjelltjæreblom i Artsdatabanken
 

Nellikfamilien
Røde blomster
Inge Hareide

Inge Knut Hareide (født 1961) er en norsk arkitekt. Han er én av tre grunnleggere av KIMA arkitektur, som startet i 2008. Per 2021 er han firmaets daglige leder.

Biografi 
Inge Knut Hareide ble født på Hareid, Sunnmøre. Etter videregående flyttet han til Oslo, der han jobbet som antikvar for Saga Petroleum. 

I 1982 begynte Hareide på arkitektutdanningen ved NTH (NTNU) i Trondheim. Høsten 1984 / våren 1985 hospiterte han hos Arkitekthøyskolen i Oslo (AHO), der han blant annet deltok på kurs med Sverre Fehn som lærer og arkitekt Torstein Ramberg som sensor. Under oppholdet i Oslo gjennomførte Hareide et semester på Kunst- og håndverkshøyskolen. I løpet av studietiden fikk han jobb hos Ramberg (1987). I siviltjenesten fra 1987 til 1988 arbeidet han for Riksantikvaren.

Hareide fikk stipend til å delta på ICOMOS' (International Council on Monuments and Sites) oppmåling av anlegget til Bethlehem Steel i Bethlehem, Pennsylvania. 

Høsten 1990 begynte han igjen i arbeid hos Torstein Ramberg.

I 2004 ble Hareide hentet inn av arkitekt Sverre Fehn som prosjekteringsleder for Gyldendalhuset. Hertil forfattet Hareide én av hovedartiklene i boken Gyldendalhuset (2007), som omhandlet prosjekteringen av bygget.

I 2008 startet Hareide KIMA Arkitektur AS, sammen med Kristoffer Bøksle og Martin Dietrichson. KIMA har utmerket seg innen transformasjon av eldre, eksisterende bygg, til blant annet næringsbygg og kulturhus. Med transformasjonsprosjekter som Sentralen og Pressens hus (i samarbeid med Atelier Oslo), Tollbodene (Tolldirektoratets hovedkontor), og Telegrafbygningen i Oslo.

I 2021 er Hareide juryens fagekspert innen arkitektur ved utdeling av DOGA-merket for design og arkitektur.

Prosjekter og utmerkelser 
Torstein Ramberg AS 
 Regjeringsbygg 5 (R5), Oslo
 Christiania Torv, Oslo (prosjektleder). Mottok Oslo bys arkitekturpris 2003, og Cityprisen 1998.
 Havhesten badeanlegg, Florø

Arkitekt Sverre Fehn AS 
 Gyldendalhuset, Oslo (prosjektleder)  Prosjektet mottok Oslo bys arkitekturpris 2008, Årets bygg 2007, Betongtavlen 2008, Sundts premie 2008 mm.

 KIMA Arkitektur AS 
 Rehabilitering av Bøler bibliotek
 Parkveien 5, Oslo. Mottok Oslo bys arkitekturpris 2012
 Grensesvingen 7, Oslo. Nominert til Oslo Bys arkitekturpris 2015
 Sentralen, Oslo. Årets bygg 2016, finalist for Oslo Bys arkitekturpris 2017
 Røa menighetsbarnehage, Oslo. Nominert til Oslo bys arkitekturpris 2017
 Tolldirektoratets hovedkvarter i Oslo
 Telegrafbygningen i Oslo. Vinner av Cityprisen 2021
 Pressens hus, Oslo. Vinner av Oslo bys arkitekturpris 2022
 KIMA Arkitektur, Vinner av Jacob-prisen - DOGA 2022

Referanser 

Norske arkitekter
Verdens verste menneske

Verdens verste menneske er en filmkomedie fra 2021 regissert av Joachim Trier. Filmmanuset er skrevet av Trier og Eskil Vogt. Filmen hadde verdenspremiere på Filmfestivalen i Cannes i 2021, der den deltok i hovedkonkurransen. Hovedrollene spilles av Renate Reinsve, Anders Danielsen Lie og Herbert Nordrum. 

Reinsve vant prisen for beste kvinnelige hovedrolle på Cannes-festivalen for denne innsatsen. Filmen ble i 2022 nominert til Oscar i to klasser, klassen for beste originalmanus og beste fremmedspråklige film. Under Amandaprisen 2022 vant filmen fem priser, blant dem klassene for beste norske kinofilm og Folkets Amanda. Filmen har i tillegg vunnet og blitt nominert til en rekke internasjonale og norske priser.

Filmens handling er lagt til Oslo, og en rekke av scenene er innspilt på offentlige steder der.

Mottagelse 

Filmen fikk svært god mottagelse i Cannes, og både utenlandske og norske filmkritikere var svært begeistret etter visningen. Anmelderen i det toneangivende filmmagasinet Variety kalte den en «elegant, finkornet karakterstudie». Da filmanmelderen Peter Bradshaw i den engelske avisen The Guardian skulle oppsummere Cannes-festivalen dagen før pristildelingene for 2021 skulle kunngjøres, var det norske bidraget et av høydepunktene han trakk frem:«Elsewhere, the Norwegian film-maker Joachim Trier, renowned for his challenging and tough movies, somehow conjured up an absolutely gorgeous relationship comedy: The Worst Person in the World, something to compare with Nora Ephron or David Nicholls.» («Ellers har den norske filmskaperen Joachim Trier, som tidligere har høstet anerkjennelse for sine utfordrende og hardbarkede filmer, på et eller annet vis kommet opp med en absolutt fantastisk komedie om forholdet mellom to mennesker: Verdens verste menneske, som tåler sammenligning med Nora Ephron og David Nicholls.» Bradshaw spådde i samme artikkel at Triers film ville vinne Juryens spesialpris i hovedkonkurransen den påfølgende dagen. I sin filmanmeldelse etter premieren i Cannes den 9. juli 2021 kalte Bradshaw filmen for «an instant classic» («en umiddelbar klassiker»), og mente den var en av de beste filmene i hovedkonkurransen det året. Om hovedrolleinnehaveren Renate Reinsve erklærte han «A star is born.» («En stjerne er født»).

Rolleliste (utvalg) 

 Renate Reinsve – Julie
 Anders Danielsen Lie – tegneserieskaperen Aksel, Julies samboer
 Herbert Nordrum – Eivind, Julies nye flamme
 Hans Olav Brenner – Ole Magnus
 Maria Grazia Di Meo – Sunniva
 Marianne Krogh – Eva
 Ine Jansen – fortellerstemmen

Crew (utvalg) 

 Sjefsfotograf: Kasper Tuxen
 Klipper: Olivier Bugge Coutté
 Komponist: Ola Fløttum
 Produksjonsdesigner: Roger Rosenberg
 Kostymedesigner: Ellen Ystehede

Priser og nominasjoner (utvalg)

Referanser

Eksterne lenker 
 

Norske filmer fra 2020-årene
Norske filmkomedier
Filmfestivalen i Cannes
Norske dramafilmer
Filmer innspilt i Norge
Filmer lagt til Østlandet
Amandaprisen 2022‎
Amanda for beste norske film‎
Vinnere av Folkets Amanda-prisen
Patrizia van der Weken

Patrizia van der Weken (født 12. november 1999) er en luxembourgsk friidrettsutøver som konkurrerer i sprintløp. 

Hun har tre nasjonale titler utendørs og fem innendørs, og har pr juli 2021 den luxembourgske rekorden på 100 meter med 11,50 sekunder.

Idrettskarriere 
Van der Weken kom på sjuendeplass på 60 meter under det luxembourgske mesterskapet i friidrett innendørs i 2014, kun 14 år gammel. Under det luxembourgske mesterskapet innendørs i 2015 fikk hun bronse på 60 meter, med 8,00 sekunder, og hun kom på femteplass på 200 meter. Hun deltok i U18-EM i friidrett 2016, og kom der på sjuendeplass på 100 meter, men nådde ikke finalen på 200 meter. 

Den 21. januar 2017 vant hun sin første nasjonale tittel, da hun vant 60 meter og 200 meter under det luxembourgske mesterskapet i friidrett innendørs. Hun deltok i De europeiske småstatslekene 2017, og fikk der sølv på 100 meter, bak Charlotte Wingfield, og hun fikk bronse på 200 meter og 4 x 100 meter stafett. Luxembourg deltok i 3. divisjon under Lag-EM i friidrett 2017, og van der Weken kom der på andreplass på 100 meter, og Luxembourg vant 4 x 100 meter stafett. Hun deltok også i U20-EM i friidrett 2017, men nådde ikke finalen på verken 100 meter eller 200 meter der.

Under det luxembourgske mesterskapet innendørs 2018 vant hun 60 meter og 200 meter, som i 2017. Hun fikk bronse på 100 meter under Det europeiske småstatsmesterskapet i friidrett 2018, og kom på fjerdeplass på 200 meter. Under U20-VM i friidrett 2018 ble hun slått ut i semifinalene på 100 meter og 200 meter. Hun vant 60 meter under det luxembourgske mesterskapet innendørs 2019, og ble kvalifisert til EM i friidrett innendørs 2019, men ble der slått ut i forsøksheatet på 60 meter, der hun løp på 7,41 sekunder. I juli deltok hun i U23-EM i friidrett 2019 i Gävle, men ble der slått ut i semifinalen på 100 meter og i forsøksheatet på 200 meter. Luxembourg rykket opp til 2. divisjon (Second League) under Lag-EM i friidrett 2019, og van der Weken kom der på femteplass på 100 meter og fjerdeplass på 200 meter. Luxembourg kom på femteplass på 4 x 100 meter stafett.

Van der Weken vant 100 meter og 200 meter under Luxembourgsk mesterskap i friidrett 2020. Hun vant også 100 meter og 200 meter under Det europeiske småstatsmesterskapet i friidrett 2021. Luxembourg deltok i 3. divisjon under Lag-EM i friidrett 2021, der hun kom på andreplass på 100 meter, bak Olivia Fotopoulou fra Kypros. Under Luxembourgsk mesterskap i friidrett 2021 vant hun 100 meter. I juli deltok hun i U23-EM i friidrett 2021, og kom der på åttendeplass på 100 meter.

Referanser

Eksterne lenker 
 

Luxembourgske sprintere
Luxembourgske mestere i friidrett
Deltakere for Luxembourg under VM i friidrett innendørs 2022
Deltakere for Luxembourg under VM i friidrett 2022
Rani Rosius

Rani Rosius (født 25. april 2000) er en belgisk friidrettsutøver som representerer klubben AV Toekomst. Hun konkurrerer hovedsakelig i sprintløp. 

Hun fikk sølv på 100 meter under U23-EM i friidrett 2021, og hun ble belgisk mester på 100 meter i 2020 og 2021.

Idrettskarriere 
Rosius kom på femteplass på 100 meter under det belgiske U18-mesterskapet i friidrett i 2016. I 2017 kom hun på tredjeplass på 60 meter under det belgiske U18-mesterskapet innendørs, og hun kom på tredjeplass på 100 meter under det belgiske U18-mesterskapet utendørs. Hun vant 60 meter under det belgiske U20-mesterskapet innendørs i 2018, og hun kom på fjerdeplass på 100 meter under U20-mesterskapet utendørs. 

I 2019 fikk hun sølv på 60 meter under Belgisk mesterskap i friidrett innendørs 2019. Hun ble belgisk U20-mester på 60 meter innendørs i 2019, og hun fikk sølv på 100 meter under U20-mesterskapet utendørs. Hun deltok på det belgiske laget som deltok på 4 x 100 meter stafett under U20-EM i friidrett 2019, men disse ble diskvalifisert. Belgia deltok i 1. divisjon (First League) under Lag-EM i friidrett 2019, og vant der 4 x 100 meter stafett med Rosius på laget. Hun fikk to medaljer under Belgisk mesterskap i friidrett 2019, der hun kom på andreplass på 100 meter og tredjeplass på 200 meter. 

Hun fikk sølv på 60 meter under Belgisk mesterskap i friidrett innendørs 2020, og vant 60 meter under det belgiske U23-mesterskapet innendørs. I august vant hun 100 meter under Belgisk mesterskap i friidrett 2020, og vant med det sin første nasjonale tittel på seniornivå. I 2021 ble hun belgisk innendørsmester på 60 meter, og hun deltok i EM i friidrett innendørs 2021, der hun ble slått ut i semifinalen på 60 meter. Belgia deltok igjen i 1. divisjon under Lag-EM i friidrett 2021, og Rosius kom der på andreplass på 100 meter, bak Salomé Kora fra Sveits. Under Belgisk mesterskap i friidrett 2021 fikk hun gull på 100 meter og sølv på 200 meter. I juli fikk hun sølv på 100 meter under U23-EM i friidrett 2021, bak Lilly Kaden fra Tyskland.

Referanser

Eksterne lenker 
 

Belgiske sprintere
Belgiske lengdehoppere
Belgiske mestere i friidrett
Deltakere for Belgia under VM i friidrett innendørs 2022
Deltakere for Belgia under EM i friidrett 2022
Nikolas Walstad

Nikolas Walstad (født 14. februar 1997) er en norsk fotballspiller som spiller for . Han er klar for en låneovergang til  fra den 8. januar 2023.

Referanser

Eksterne lenker 
 

Norske fotballspillere
Fotballspillere for Mjøndalen IF
Fotballspillere for Notodden FK‎
Fotballspillere for FK Haugesund
Fotballspillere for Stabæk Fotball
Personer fra Rælingen kommune